b'\n_START_ARTICLE_\nLietuvos \xc5\xbeem\xc4\x97s \xc5\xabkio biblioteka\n_START_PARAGRAPH_\nLietuvos \xc5\xbeem\xc4\x97s \xc5\xabkio biblioteka\xc2\xa0\xe2\x80\x93 valstybin\xc4\x97 specializuota biblioteka Vilniuje, Gedimino pr. 19, veikusi 1924\xe2\x80\x931939\xc2\xa0m. ir 1969\xe2\x80\x932014\xc2\xa0m.\n_START_SECTION_\nIstorija\n_START_PARAGRAPH_\n1924\xc2\xa0m. Lietuvos \xc5\xbeem\xc4\x97s \xc5\xabkio ministerijos kolegijos nutarimu prie \xc5\xa0vietimo referent\xc5\xabros \xc4\xafkuriama biblioteka, kuriai pavesta kaupti, tvarkyti ir i\xc5\xa1duoti vie\xc5\xa1am naudojimui tuo metu labai aktyviai leid\xc5\xbeiam\xc4\x85 \xc5\xbeem\xc4\x97s \xc5\xabkio literat\xc5\xabr\xc4\x85. Ta\xc4\x8diau po \xc4\xafvairi\xc5\xb3 ministerijos pertvarkym\xc5\xb3 apie 1939 metus sistemingas bibliotekos darbas nutr\xc5\xabksta ir tik 1969\xc2\xa0m. LTSR \xc5\xbeem\xc4\x97s \xc5\xabkio ministerijos Centrinio mokslinio ir techninio informacijos biuro sud\xc4\x97tyje \xc4\xafkuriama biblioteka, kuri 1970\xc2\xa0m. pertvarkoma \xc4\xaf Respublikin\xc4\x99 \xc5\xbeem\xc4\x97s \xc5\xabkio mokslin\xc4\x99 bibliotek\xc4\x85. Jai pavedama metodi\xc5\xa1kai vadovauti \xc5\xbdem\xc4\x97s \xc5\xabkio ministerijos sistemoje esan\xc4\x8dioms bibliotekoms, koordinuoti j\xc5\xb3 darb\xc4\x85, kaupti \xc5\xbeem\xc4\x97s \xc5\xabkio literat\xc5\xabros fond\xc4\x85, aptarnauti skaitytojus bei atlikti bibliografinio centro funkcijas. Nuo 1992\xc2\xa0m. biblioteka veikia kaip juridinis asmuo\xc2\xa0\xe2\x80\x93 Lietuvos \xc5\xbeem\xc4\x97s \xc5\xabkio biblioteka, vykdanti specialiosios bibliotekos veikl\xc4\x85.\n_START_SECTION_\nVeikla\n_START_PARAGRAPH_\nLietuvos \xc5\xbeem\xc4\x97s \xc5\xabkio biblioteka kaupia \xc5\xbeem\xc4\x97s \xc5\xabkio ir gretutini\xc5\xb3 \xc5\xa1ak\xc5\xb3 moksl\xc5\xb3 bei technologij\xc5\xb3 dokumentus, spaudinius. Suteikia galimyb\xc4\x99 lankytojams naudotis turimais informacijos i\xc5\xa1tekliais. Fondus sudaro 148 200 (80 890 pavadinim\xc5\xb3) dokument\xc5\xb3, i\xc5\xa1 j\xc5\xb3\xc2\xa0\xe2\x80\x93 129 100 knyg\xc5\xb3 ir serijini\xc5\xb3 leidini\xc5\xb3, 580 rankra\xc5\xa1\xc4\x8di\xc5\xb3, 550 elektronini\xc5\xb3 ir 18 000 kt. leidini\xc5\xb3 (2008\xc2\xa0m.). Prenumeruoja 72 pavadinim\xc5\xb3 periodinius leidinius. Spaudini\xc5\xb3 paie\xc5\xa1kai sudarytas elektronikos katalogas._NEWLINE_Lietuvos \xc5\xbeem\xc4\x97s \xc5\xabkio biblioteka yra prisijungusi prie Lietuvos integruotos bibliotek\xc5\xb3 informacin\xc4\x97s sistemos (L1BIS), dalyvauja formuojant Lietuvos bibliotek\xc5\xb3 fond\xc4\x85. Vykdo Jungtini\xc5\xb3 Taut\xc5\xb3 maisto ir \xc5\xbeem\xc4\x97s \xc5\xabkio organizacijos AGRIS/CAR1S centro Lietuvoje funkcijas. Palaiko profesinius ir kult\xc5\xabrinius ry\xc5\xa1ius su \xc5\xa1alies ir u\xc5\xbesienio bibliotekomis, tarptautin\xc4\x97mis organizacijomis, dalyvauja mokymuose, \xc4\xafvairi\xc5\xb3 programose, projektuose.'